
Martfű Város Polgármesterétől

5435 Martfű, Szent István tér 1.

Tel: 56/450-222; Fax: 56/450-853, E-mail: titkarsag@ph.martfu.hu
Előterjesztés
a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Kft. Szervezeti és Működési Szabályzatának elfogadására
Martfű Város Önkormányzata Képviselő-testületének
2018. április 26-i ülésére
Előkészítette: Veres Gábor ügyvezető
Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség 
Tárgyalás módja: nyilvános ülés
Tisztelt Képviselő-testület!

A HEXAKER Kft. 2017-ben folytatott belső ellenőrzési vizsgálatot a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Kft-nél (a továbbiakban: Kft.). Az ellenőrzés célja a 2016. évi önkormányzati támogatás felhasználásának szabályszerűségi és pénzügyi ellenőrzése volt, mely során az ellenőrzés megállapította, hogy a Kft. rendelkezik Szervezeti és Működési Szabályzattal (a továbbiakban: SzMSz), de annak képviselő-testület általi jóváhagyásával nem.

Az ellenőrzést követően a Kft. ügyvezetője intézkedési tervet készített, melyben 2018. április 30. napját jelölte meg, hogy addig a képviselő-testület elé terjeszti a Kft. SzMSz-ét.

Veres Gábor Ügyvezető úr határidőn belül elkészítette a Kft. SzMSz-ét, melynek elkészítése során tekintettel volt arra, hogy a gazdasági társaság alapító okirata tartalmaz olyan rendelkezéseket, mint például a kft. teljes és rövidített nevét, székhelyét, telephelyeit, ügyvezető nevét, megbízatásának időtartamát, tevékenységi köröket, felügyelő bizottság tagjainak nevét, megbízatásuk időtartamát, alapító nevét, cégjegyzékszámot és adószámot, melyeket nem indokolt megismételni az SzMSz-ben.

Kérem az előterjesztés megvitatását és az alábbi határozati javaslat elfogadását.

Határozati javaslat
Martfű Város Önkormányzata Képviselő-testületének
…/2018. (IV. 26.) határozata
a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Kft. Szervezeti és Működési Szabályzatának elfogadásáról
1. Martfű Város Önkormányzatának Képviselő-testülete a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Kft. Szervezeti és Működési Szabályzatát megtárgyalta és a határozat melléklete szerint elfogadja.

2. A Képviselő-testület felhatalmazza a polgármestert a szabályzat aláírására és a további szükséges intézkedések megtételére.

Felelős:
Veres Gábor ügyvezető
Határidő:
döntést követően azonnal

Értesülnek:

1. Veres Gábor ügyvezető
2. Valamennyi képviselő helyben
3. Irattár
Martfű, 2018. április 9.

…/2018. (IV. 26.) határozat melléklete

Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Kft.

Szervezeti és Működési Szabályzat

Hatályos: 2018. április 26. napjától

Preambulum
Martfű Város Önkormányzatának Képviselő-testülete, mint alapító (a továbbiakban: alapító) 2012. november 29-én alapította határozatlan időre a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Kft-t (a továbbiakban: Kft.) a Martfű Város Önkormányzata (a továbbiakban Önkormányzat).

1. A szabályzat célja és hatálya

A szabályzat a Polgári törvénykönyvről szóló 2013. évi V. (a továbbiakban: Ptk.) rendelkezései, valamint a Kft. alapító okirata alapján a Kft. szervezeti és működési rendjét határozza meg.

A szabályzat hatálya kiterjed a Kft-vel munkajogviszonyban álló valamennyi munkavállalóra.

2. A Kft. alapítója, legfőbb szerve

A Kft. alapítója és legfőbb szerve: Martfű Város Önkormányzatának Képviselő-testülete
A Kft. egyszemélyes nonprofit korlátolt felelősségű gazdasági társaság, a Kft-nél taggyűlés nem működik. A taggyűlés hatáskörébe tartozó kérdésekben Martfű Város Önkormányzatának Képviselő-testülete, mint egyedüli tag dönt.

3. A Kft. ügyvezetése (vezető tisztségviselője)

A Kft. ügyvezetője a Munkatörvénykönyvéről szóló 2012. évi I. törvény (a továbbiakban: Mt.) 208. § (1) bekezdése értelmében vezető tisztségviselőnek minősül.

Az ügyvezető feladatait a Kft. alapító okirata, a Ptk. és a munkaköri leírása tartalmazza.

A ügyvezető felett a munkáltatói jogokat - a választás, visszahívás, díjazás, egyéb juttatások megállapítása kivételével - az önkormányzat mindenkori polgármestere gyakorolja.

Teljes munkáltatói jogkörrel rendelkezik a Kft-vel munkaviszonyban álló dolgozók felett. Biztosítja a Kft. jogszabályoknak megfelelő működését, elkészíti a szükséges szabályzatokat úgy mint Pénzkezelési-, Selejtezési- és a Leltározási Szabályzatot, Számviteli politikát, egyéb szabályzatot. Gondoskodik a Kft. könyveinek vezetéséről, a számlarend- számlatükör kialakításáról, ellenőrzi a gazdálkodási szabályok betartását, az üzleti könyvek szabályszerű vezetését.

Képviseli a Kft-t harmadik személyekkel szemben, valamint bíróságok és más hatóságok előtt.

Értesíti az alapítót a Felügyelő Bizottság egyidejű értesítése mellett-, ha tudomására jut, hogy a Kft. működése veszélybe kerül, ha felszámolás fenyegeti, és vagyona a tartozásokat nem fedezi.

Az ügyvezető az alapító okirat módosításának, a cégjegyzékbe bejegyzett jogoknak, tényeknek és adatoknak és ezek változásának, valamint a törvényben előírt más adatoknak a cégbírósági bejelentését; az alapító jóváhagyásával teheti meg.

Az ügyvezető a Kft. vezetését az ilyen tisztséget betöltő személyektől elvárható fokozott gondossággal, az alapító érdekeinek megfelelően köteles ellátni. Az ügyvezető a jogszabályok, az alapító okirat, és az alapító által hozott döntések, illetve az ügyvezetési kötelezettsége vétkes megszegésével a Kft-nek okozott károkért a Ptk. és az Mt. szabályai szerint felel.
Tisztség megszűnik a Ptk. 3:25. § (1) bekezdésében meghatározott okok valamelyikének bekövetkezésével.

A vezető tisztségviselővel szembeni követelményeket és kizáró okokat a Ptk. 3:22. §-a tartalmazza.

Tisztségéről bármikor írásban lemondhat, azonban ha a Kft. működőképessége ezt megkívánja, a lemondás csak annak írásbeli bejelentésétől számított 60. napon válik hatályossá, kivéve, ha az alapító az új ügyvezető kijelöléséről ezt megelőzően gondoskodik. A lemondás hatályossá válásáig az ügyvezető a halaszthatatlan döntések meghozatalában, illetve az ilyen intézkedések megtételében köteles részt venni.
4. A Kft. felügyelő bizottsága

A Kft-nél 3 tagú felügyelő bizottság (a továbbiakban: FEB) jár el. A FEB tagjainak nevét, megbízatásuk idejét az alapító okirat tartalmazza. 

A FEB testületként jár el, döntéseit határozat formájában egyszerű szótöbbséggel hozza. Üléseiről jegyzőkönyv készül. 

Haláleset, visszalépés vagy a Felügyelő Bizottság munkájában legalább fél éve folyamatosan részt nem vevő tag esetében a képviselő testület másik tagot, tagokat választ.

Az FB elnökét, az FB választja tagjai közül. Az FB tagjainak megbízatása határozott időtartamra szól, mely megbízatás meghosszabbítható. Az FB bármely tagját, elnökét mandátumuk lejárta előtt is visszahívhatják. Az FB elnökének visszahívásáról az FB dönt. 

Az FB tagjainak visszahívására tett indítványok kérdésében és végrehajtásában az alapító dönt.

A FEB tagjainak változása esetén az új tagok megbízatása a korábbi FEB tagjainak megbízatásának az időpontjáig szól.

A FEB ügyrendjét és döntéshozatalának rendjét az alapító 2014. április 30-án kelt 88/2014. (IV.30) önkormányzati határozata szabályozza.

5. Kötelezettségvállalás

A Kft. nevében kötelezettségvállalásra a Kft. ügyvezetője jogosult.

6. Munkavállalókra vonatkozó rendelkezések

A Kft. munkavállalói kötelesek ellátni a munkaköri leírásukban meghatározott feladataikat. A munkavégzésük során okozott károkért az MT. és a Ptk. vonatkozó rendelkezései alapján kötelesek helyt állni.

7. Hatálybalépés

Jelen szabályzat 2018. április 26. napján lép hatályba.

Záradék:

Jelen szabályzatot Martfű Város Önkormányzatának Képviselő-testülete, mint alapító a ___/2018. (IV. 26.) határozatával elfogadta.

Martfű, 2018. április 26.











Dr. Papp Antal

